ایتالیانین قوزئییندهکی میلانو شهری یاخینلیغین‌دا بیر اوخول اتوبوسونون سوروجوسو، ایچینده ۵۱ اوشاغین اولدوغو اتوبوسو قاچیریب یاندیردیغی سببیله گؤزآلتینا آلیندی.
اوشاقلاردان بیرینین پلیسی آراماسی سایه‌سین‌ده گوونلیک گوجلری اتوبوسو دوردوروب اوشاقلاری قورتاردی.
سنگال اصل‌لی بیر ایتالیا وطنداشی اولان سوروجونون آغ دنیز‌ده‌کی کؤچمن اؤلوملرینه اعتراض ائتمک ایستدیگی ادعا ائدیلیر.
ایتالیا مطبوعاتین‌داکی خبرلره گؤره سن دوناتو میلانز قصبه‌سی یاخینلارین‌دا یاشانان حادثه تخمیناً ۴۰ دقیقه داوام ائتدی.
اورتا اوخول اؤیرنجیلرینی بیر ایدمان سالونونا آپارماق اوزره آلان ۴۷ یاشین‌داکی اوسینوو سی آدلی اتوبوس سوروجوسو، مسیر دییش‌دیره‌رک میلانو لیناته هاوالیمانینا دوغرو گئتمه‌یه باشلادی. اتوبوسداکی اوشاقلاردان بیرینین سؤزلرینه گؤره شوفر بو سیرادا اتوبوسون ایچینه بنزین تؤکدو و اوشاقلارین اللرینی باغلادی. اوشاقلاردان بیری ایسه اللرینی آچاراق پلیسه تلفن ائتدی.
پلیسین یول اوزرین‌ده مانع قویاراق دوردورماغا چالیشدیغی سی، مانعی آشماغا چالیشسا دا داها سونرا دورماق مجبوریتینده قالدی. آردین‌دان اتوبوس‌دان ائنن سوروجو چاخماکلا اتوبوسو یاندیردی. آنجاق اتوبوس آلوو آلمادان اؤنجه اوشاقلار پلیسین کمگی ایله اتوبوسدان قاچماغی باشاردی.
اوشاقلاردان بعضیلرینین یانان اتوبوسون توستوسون‌دن راحاتسیز اولدوقلاری اوچون خسته‌خانایا قالدیریلدیقلاری آنجاق وضعیتلرینین یاخشی اولدوغو ایفاده ائدیلدی.
